KAUHAVAN LUKION OPISKELUHUOLTOSUUNNITELMA  
  
Opiskeluhuoltosuunnitelma on laadittu opiskeluhuollon toteuttamista, arviointia ja kehittämistä varten. Suunnitelma on laadittu yhteistyössä lukion henkilöstön, opiskelijoiden ja heidän huoltajiensa kanssa. Se tarkistetaan vuoden kuluessa siitä, kun kunnan lasten ja nuorten hyvinvointisuunnitelma on tarkistettu (joka 4.vuosi). (Oppilas- ja opiskelijahuoltolaki 13§) Oppilaitoksen opiskelijakuntaa on kuultu ennen suunnitelman vahvistamista (Lukiolaki 27 § (1268/2013). Suunnitelmaa laadittaessa on tehty yhteistyötä terveys- ja sosiaaliviranomaisten kanssa.

1. Opiskeluhuollon kokonaistarve ja käytettävissä olevat opiskeluhuoltopalvelut  
  
Opiskeluhuoltoon kuuluvat opetussuunnitelman mukainen yhteisöllinen ja yksilöllinen opiskeluhuolto sekä opiskelijahuollon palvelut, joita ovat psykologi- ja kuraattoripalvelut sekä koulu- ja opiskeluterveydenhuollon palvelut. Lukiolaisille tehdyn kouluterveyskyselyn (2017) mukaan opiskeluhuollon palveluita on ollut hyvin tarjolla ja palvelujen tarjonta on parantunut viime vuosien aikana.  
  
Käytettävissä olevat palvelut  
  
Opiskeluterveydenhuolto  
  
Opiskeluterveydenhuollon järjestämisestä Kauhavalla vastaa Kuntayhtymä Kaksineuvoinen. Kauhavan lukiolla on yhteinen terveydenhoitaja Kauhavan yläkoulun kanssa. Terveydenhoitaja työskentelee yläkoulun tiloissa. Lukiolaiset voivat ottaa yhteyttä terveydenhoitajaan puhelimitse, sähköpostitse tai Wilman kautta. Terveydenhoitajan vastaanotolle on mahdollista päästä myös ilman ajanvarausta. Arkipäivisin virka-aikana opiskeluterveydenhuoltoon on mahdollista saada yhteys välittömästi.  
  
Terveydenhoitajan suorittama terveystarkastus tehdään 1. ja/tai 2. vuoden opiskelijoille. Tarkastusajat jaetaan opiskelijoille henkilökohtaisesti. Lääkärintarkastus on tytöillä toisena lukuvuotena. Pojille lääkärintarkastukset tehdään kutsuntatarkastuksen yhteydessä kouluilla. Terveystarkastuksissa selvitetään ja seurataan opiskelijan fyysistä, psyykkistä ja sosiaalista terveydentilaa. Terveysneuvontaa annetaan joka tarkastuksen yhteydessä.  
  
Terveydenhoitopalveluita hyödynnetään yksittäiseen opiskelijaan liittyvien palveluiden lisäksi myös laajemmin. Terveydenhoitaja toimii oppilaitosyhteisössä mm. erilaisten teemapäivien yhteydessä sekä opiskeluhuollon kehittämisessä ja seurannassa.  
  
Hammashuolto  
  
Suun terveystarkastus tulisi suorittaa vähintään kerran opiskeluaikana. Siinä selvitetään suun terveysneuvonnan ja palvelujen tarve. Opiskelijat voivat itse hakeutua hammastarkastuksiin. Alle 18-vuotiaiden hammashuolto on maksutonta.  
  
Koulukuraattorin palvelut  
  
Kauhavan lukion koulukuraattori, joka on yhteinen Nahkalan ja Pernaan alakoulujen sekä Kauhavan yläkoulun kanssa, työskentelee omassa toimistotilassaan lukion välittömässä läheisyydessä.   
  
Koulukuraattorin palveluita hyödynnetään yksittäiseen opiskelijaan liittyvien palveluiden lisäksi myös laajemmin. Koulukuraattori toimii oppilaitosyhteistyössä mm. erilaisten teemapäivien yhteydessä sekä opiskeluhuollon kehittämisessä ja seurannassa.  
  
Koulupsykologi  
  
Kauhavan sivistystoimella ei ole tällä hetkellä omaa koulupsykologia. Tarvittaessa opiskelijan on mahdollisuus päästä terveyskeskuspsykologille. Terveyskeskuspsykologin vastaanottotilat sijaitsevat lukion välittömässä läheisyydessä.

Psykologi tekee työtä lasten, nuorten ja heidän perheidensä kanssa, ohjaa, neuvoo ja konsultoi oppilasasioissa koulujen henkilökuntia ja yhteistyötahoja sekä toimii erilaisissa moniammatillisissa verkostoissa (Suomen Psykologiliitto ry). Psykologin tapaamiset ovat aina luottamuksellisia ja vapaaehtoisia, ja niihin hakeudutaan kuraattorin, erityisopettajan tai terveydenhoitajan kautta.

2. Yhteisöllinen opiskeluhuolto ja sen toimintatavat  
  
Yhteisöllisellä opiskeluhuollolla tarkoitetaan lukion toimintakulttuuria ja toimia, joilla edistetään opiskelijoiden oppimista, hyvinvointia, terveyttä, sosiaalista vastuullisuutta, vuorovaikutusta ja osallisuutta sekä opiskeluympäristön terveellisyyttä, turvallisuutta ja esteettömyyttä. Koulun toiminnassa pyritään ennaltaehkäisevään toimintaan terveyden ja turvallisuuden edistämiseksi. Yhteisöllisen opiskeluhuollon toteuttamiseen osallistuu koko lukion henkilöstö, näin vastuu kouluyhteisön turvallisuudesta ja muusta hyvinvoinnista on kaikilla kouluyhteisössä työskentelevillä. Lukion yhteisöllisen opiskeluhuollon suunnittelusta ja koordinoinnista vastaa lukion opiskeluhuoltoryhmä, jonka kokoonkutsujana toimii rehtori.

2.1 Opiskelijoiden osallisuuden ja oppilaitoksen yhteisöllisyyden vahvistaminen  
  
Kaikki lukion opiskelijat kuuluvat opiskelijakuntaan. Opiskelijakunnan tehtävänä on edistää opiskelijoiden yhteistoimintaa, vaikutusmahdollisuuksia ja osallistumista. Ennen opiskelijoiden asemaan vaikuttavien päätösten tekemistä opiskelijakuntaa kuullaan ja opiskelijakunnan edustajalla on läsnäolo- ja puheoikeus myös opettajainkokouksessa tällaisia asioita käsiteltäessä. Määräajoin selvitetään opiskelijoiden näkemyksiä oppilaitoksen ja koulutuksen järjestäjän toiminnasta. Myös kouluterveyskysely antaa tietoa aiheesta.

Opiskelijakunnan hallitus ja opiskelijakunnan ohjaava opettaja toimivat opiskelijoiden osallisuuden koordinoijina yhdessä rehtorin kanssa. Opiskelijakunnan hallitus ja tutorit järjestävät lukiolaisille yhteisiä tapahtumia. Lisäksi Kauhavan lukiossa järjestetään erilaisia teemapäiviä ja juhlia.

2.2 Opiskeluun osallistumisen seuranta ja poissaolot  
  
Lukiolain 25 §:n mukaan opiskelijan tulee osallistua opetukseen, jollei hänelle ole myönnetty siitä vapautusta. Mikäli opiskelija suorittaa kurssin lähiopetuksena, hän ei voi olla poissa oppitunneilta ilman hyväksyttävää syytä. Säännöllinen kurssilla läsnäolo ja poissaoloselvityksen antaminen ovat kurssiarvosanan saannin edellytyksenä.

Aineenopettajat seuraavat, että opiskelijan poissaolot on selvitetty ennen kurssiarvosanan antamista. Jos opiskelijan poissaolot kurssilta ylittävät kuusi tuntia, on sovittava korvaavista tehtävistä opettajan kanssa. Jatkuvat poissaolot oppitunneilta voivat vaikuttaa kurssiarvosanaan alentavasti, ja kymmenen tuntia poissaoloja aiheuttaa hylkäämisen. Lupa poissaoloon on kysyttävä ennakkoon, aina kun se on mahdollista.

Hyväksyttävästä syystä luvan poissaoloon enintään kolmeksi päiväksi myöntää ryhmänohjaaja. Rehtori voi myöntää poissaolon 3-10 päiväksi. Siitä pidemmästä poissaolosta päättää sivistysjohtaja. Terveydenhoitaja voi myöntää sairauden perusteella poissaolon korkeintaan kolmeksi päiväksi, siitä pidemmäksi ajaksi lääkäri. Luvan yksittäiseltä oppitunnilta poissaoloon myöntää ao. aineen opettaja. Ryhmänohjaaja tai rehtori merkitsee opiskelijan poissaoloihin Wilmaan jo etukäteen tiedon tämän luvallisesta poissaolosta. Tällöin huoltajan ei tarvitse enää erikseen selvittää poissaoloa.

Alle 18-vuotiaan opiskelijan kohdalla poissaololuvan kysyy huoltaja. Jos alle 18-vuotias opiskelija ilmoittaa itse poissaolostaan, tämä merkitään Wilmassa selvittämättömäksi ja huoltaja joutuu sen selvittämään.

Ellei lupaa ole voitu kysyä ennakkoon, on opiskelija tai huoltaja velvollinen ilmoittamaan koululle poissaolosta ja sen syystä viimeistään toisena poissaolopäivänä.

Opettajat merkitsevät opiskelijoiden poissaolot ja myöhästymiset päivittäin Wilmaan. Jokaisen jakson lopussa opiskelijan poissaolojen tulee pääsääntöisesti olla selvitettyinä.

Mikäli on syytä epäillä toistuvasti poissaolojen syiden hyväksyttävyyttä, opettaja ilmoittaa asiasta ryhmänohjaajalle, joka selvittää asian opiskelijan ja huoltajien kanssa. Ryhmänohjaajat seuraavat omien opiskelijoidensa opintojen etenemistä ja poissaoloja kokonaisuutena.

2.3 Kodin ja lukion yhteistyö

Huoltajat ovat lukion tärkein yhteistyökumppani. Ryhmänohjaajat vastaavat ensisijaisesti yhteydenpidosta huoltajiin. Ainakin kerran lukuvuodessa järjestetään joka ikäluokan opiskelijoiden vanhempaintilaisuus, joissa käsitellään ajankohtaisten asioiden lisäksi mm. lukio-opiskelun käytänteitä, ylioppilaskirjoituksia ja jatko-opintoihin hakeutumista.

Opiskelijat ja huoltajat saavat tietoa opiskelijan opinnoista jokaisen jakson jälkeen annettavan arvioinnin välityksellä Wilman kautta, jaksotodistus annetaan paperisena kotiin vietäväksi kaksi kertaa lukuvuodessa.

Opiskelijalle annetuista rangaistuksista annetaan tieto myös opiskelijan huoltajalle. Määräajoin selvitetään huoltajien näkemyksiä oppilaitoksen ja koulutuksen järjestäjän toiminnasta.

2.4 Lukion opiskeluhuoltoryhmän toimintatavat ja käytännöt  
  
Lukion opiskeluhuoltoryhmän tehtävänä on vastata lukion opiskeluhuollon suunnittelusta, kehittämisestä, toteuttamisesta ja arvioinnista. Ryhmän keskeinen tehtävä on oppilaitosyhteisön terveellisyyden, hyvinvoinnin ja turvallisuuden edistäminen sekä muun yhteisöllisen opiskeluhuollon toteuttaminen ja kehittäminen.  
  
Lukion opiskeluhuoltoryhmää johtaa rehtori, joka toimii myös ryhmän koollekutsujana. Ryhmän jäseniä ovat koulukuraattori, koulupsykologi, kouluterveydenhoitaja, opettajajäsen, erityisopettaja ja opinto-ohjaaja. Opiskeluhuoltoryhmä voi tarvittaessa kuulla asiantuntijoita. Opiskeluhuoltoryhmä kokoontuu keskimäärin kerran jaksossa, tarvittaessa useamminkin.  
  
2.5 Yhteistyö muiden tahojen kanssa  
  
Koulun turvallisuuteen ja hyvinvointiin liittyvät suunnitelmat on laadittu yhteistyössä Yrittäjäopiston rakennuksen muiden käyttäjien, sosiaali- ja terveystoimen, palo- ja pelastustoimen, työsuojeluviranomaisten sekä teknisen toimen kanssa. Vuosittain järjestetään poistumisharjoitus, johon osallistuu mahdollisuuksien mukaan myös pelastusviranomainen.  
  
Tarvittaessa hyödynnetään Etsivän Nuorisotyön tarjoamia palveluja. Yhteistyötä tehdään myös muiden tahojen kuten lastensuojelun, poliisin, seurakunnan ja kunnan nuorisotyön kanssa. Opiskeluhuollon edustajana vastaava kuraattori kuuluu Kauhavan lasten, nuorten ja lapsiperheiden tukipalveluiden johtamisverkostoon.

Lukio tekee yhteistyötä opiskeluhuollollisissa asioissa nuorisopsykiatrian konsultaatioryhmän (SISOTE-ryhmä) ja nuorisopsykiatrian etäpoliklinikan kanssa.  
  
Kauhavalla toimii moniammatillinen kriisitilanteiden jälkipuintiryhmä, jota hyödynnetään tarvittaessa.

2.6 Terveyteen ja turvallisuuteen liittyvät suunnitelmat  
  
Erilaiset suunnitelmat opiskeluyhteisön terveyden ja turvallisuuden edistämiseksi sekä menettelytavat ongelma-, onnettomuus- ja kriisitilanteissa on koottu Turvakansioon.  
  
Kansio sisältää seuraavat suunnitelmat:  
  
Poistumisohjeet  
  
Talon pelastussuunnitelma  
  
Toimintaohjeet onnettomuustilanteissa  
  
Koulun järjestyssäännöt  
  
Kriisityö Kauhavan koulujen oppilashuollossa  
  
Pikaohjeet akuutissa kriisitilanteessa toimimisen varalta  
  
Kansiota säilytetään näkyvällä paikalla kansliassa sekä opettajainhuoneessa. Materiaali tulee näkyviin myös koulun kotisivuille opettajien salasanan taakse. Jokainen työyhteisön jäsen on velvollinen perehtymään Turvakansioon.

3. Yksilökohtaisen opiskeluhuollon järjestäminen  
  
3.1 Opiskeluhuollon palveluiden järjestäminen  
  
Lukiolaisilla on oppilas- ja opiskeluhuoltolain 3. luvun mukaisesti oikeus psykologi- ja kuraattoripalveluihin. Kuraattorin, ja tarvittaessa psykologin, arvion perusteella opiskelijalla on oikeus saada riittävä tuki ja ohjaus opiskeluun ja kehitykseensä liittyvien vaikeuksien ehkäisemiseksi ja poistamiseksi. Tarvittaessa opiskelija on ohjattava saamaan kouluterveydenhuollon palveluita sekä muita tukipalveluita.  
  
Lukiolaiset voivat olla itse yhteydessä kuraattoriin tai terveydenhoitajaan, tai yhteydenoton voi tehdä lukion henkilökuntaan kuuluva yhdessä opiskelijan kanssa. Jos yhteydenottoa ei ole mahdollista tehdä yhdessä, opiskelijalle on annettava tieto yhteydenotosta ja mahdollisuus keskustella yhteydenottoon liittyvistä syistä.

3.2 Asiantuntijaryhmän toiminta  
  
Yksittäisen opiskelijan tueksi koottavan moniammatillisen asiantuntijaryhmän toiminta perustuu opiskelijan suostumukseen. Opiskelijan yksilöidyllä kirjallisella suostumuksella hänen asiansa käsittelyyn voi osallistua tarvittavia opiskeluhuollon yhteistyötahoja taikka opiskelijan läheisiä.  
  
3.3 Yhteistyö opinto-ohjauksen kanssa  
  
Opinto-ohjauksesta lukiossa vastaa opinto-ohjaaja yhdessä rehtorin ja ryhmänohjaajien kanssa. Aineenopettajat huolehtivat omaan aineeseen liittyvästä ohjauksesta. Opinto-ohjaaja on jäsenenä lukion opiskeluhuoltoryhmässä ja tarpeen vaatiessa asiantuntijaryhmissä. Opinto-ohjaaja ja ryhmänohjaaja havaitsevat yleensä jo varhaisessa vaiheessa opiskelijan tuen tarpeen. Heillä, kuten muillakin opiskelijan kanssa työskentelevillä, on velvollisuus ohjata opiskelijaa hakemaan tarvitsemiaan opiskeluhuollon palveluita.

3.4 Opiskeluhuoltokertomus  
  
Yksilökohtaisen opiskeluhuollon järjestämiseksi ja toteuttamiseksi tarpeelliset tiedot kirjataan opiskeluhuollon kertomuksiin. Koulu- ja opiskeluterveydenhuollon henkilöstö sekä muut opiskeluhuoltoa toteuttavat terveydenhuollon ammattihenkilöt kirjaavat opiskelijan yksilötapaamiset potilaskertomukseen ja muihin potilasasiakirjoihin. Opiskeluhuollon kuraattorit kirjaavat yksilötapaamisissa kertyvät asiakastiedot opiskeluhuollon kuraattorin asiakaskertomukseen.  
  
Kun opiskeluhuollon monialaisessa asiantuntijaryhmässä selvitetään yksittäisen opiskelijan opiskeluhuollon tarvetta, tai kun sen jäsenet toteuttavat jo suunniteltuja ja sovittuja yksilöllisiä opiskeluhuollon tukitoimia, asiantuntijaryhmän vastuuhenkilö kirjaa ryhmän toimintatavoitteiden kannalta välttämättömät opiskelijaa koskevat tiedot opiskeluhuoltokertomukseen. Myös muut asiantuntijaryhmän jäsenet voivat tehdä tällaisia kirjauksia salassapitovelvoitteiden estämättä.  
  
Opiskeluhuoltokertomus laaditaan jatkuvaan muotoon aikajärjestyksessä eteneväksi ja siihen kirjataan yksittäisen opiskelijan:  
  
1) nimi, henkilötunnus, kotikunta ja yhteystiedot sekä alaikäisen opiskelijan huoltajan tai muun laillisen edustajan nimi ja yhteystiedot,  
  
2) asian aihe ja vireillepanija,  
  
3) opiskelijan tilanteen selvittämisen aikana toteutetut toimenpiteet,  
  
4) tiedot asian käsittelystä opiskeluhuoltoryhmän kokouksessa, kokoukseen osallistuneet henkilöt ja heidän asemansa, kokouksessa tehdyt päätökset, päätösten toteuttamissuunnitelma sekä toteuttamisesta ja seurannasta vastaavat tahot,  
  
5) toteutetut toimenpiteet,  
  
6) kirjauksen päivämäärä sekä kirjauksen tekijä ja hänen ammatti- tai virka-asemansa.  
  
  
Jos sivulliselle annetaan opiskeluhuoltokertomukseen sisältyviä tietoja, asiakirjaan on lisäksi merkittävä, mitä tietoja, kenelle sivulliselle ja millä perusteella tietoja on luovutettu. Opiskeluhuoltokertomukset säilytetään opiskeluhuoltorekisterissä.

3.5 Sairaanhoito ja muut oppilaitoksen ulkopuoliset palvelut  
  
Opiskelijat voivat käyttää Kuntayhtymä Kaksineuvoisen terveysasemien tarjoamia sairaanhoitopalveluita terveysaseman virka-aikana. Alle 18-vuotiaille sairaanhoitopalvelut ovat maksuttomia. Tarvittaessa terveydenhoitaja ohjaa myös opiskelijan sairaanhoitopalveluiden piiriin. Virka-ajan ulkopuolella päivystys on Seinäjoen keskussairaalassa.

4. Yhteistyö opiskelijoiden ja heidän huoltajiensa kanssa  
  
Opiskeluhuoltoa toteutetaan yhteistyössä opiskelijoiden ja heidän huoltajiensa kanssa. Huoltajien lisäksi yhteistyötä voidaan tehdä oheishuoltajien sijaisvanhempien ja sijaishuollon työntekijöiden kanssa. Opiskelijoilla ja huoltajilla on mahdollisuus sanoa mielipiteensä opiskeluhuoltoa koskevia suunnitelmia laadittaessa. Sekä opiskelijoilta että huoltajilta pyydetään määräajoin palautetta opiskeluhuollosta ja sen toimivuudesta. Saatua palautetta ja kouluterveyskyselyn tuloksia hyödynnetään toimintaa kehitettäessä.  
  
Yksilökohtaista opiskeluhuoltoa toteutettaessa opiskelijan omat toivomukset ja mielipiteet on otettava huomioon häntä koskevissa mielipiteissä ja ratkaisuissa. Opiskelijan yksilöidyllä kirjallisella suostumuksella hänen asiansa käsittelyyn voi osallistua tarvittavia opiskeluhuollon yhteistyötahoja taikka opiskelijan läheisiä.  
  
Huoltajalla ei ole oikeutta kieltää alaikäistä käyttämästä opiskeluhuollon palveluja.

5. Opiskeluhuoltosuunnitelman toteuttaminen ja seuraaminen  
  
Opiskeluhuoltosuunnitelma on laadittu yhteistyössä eri alojen viranomaisten kanssa, ja sitä päivitetään tarvittaessa. Opiskeluhuoltosuunnitelman toteutumista valvoo ja seuraa Opiskeluhuollon ohjausryhmä.

Valtakunnallisen kouluterveyskyselyn tuloksista saadaan tietoa opiskeluhuoltotoiminnan toteutumisesta käytännössä. Poissaolotilastot kertovat omalta osaltaan opiskelijoiden tilanteesta.

Lukiossa voidaan toteuttaa säännöllisesti hyvinvointikyselyitä vaihtuvalla teemalla esim. kouluruokailuun osallistumisesta, päihteiden käytöstä, nukkumisesta, energiajuomien käytöstä tai ajankäytön hallinnasta. Kyselyt toteutetaan terveystiedon oppiaineen puitteissa tunneilla. Kyselyiden avulla saadaan tietoa opiskelijoiden psyykkisestä ja fyysisestä hyvinvoinnista ja suuntia opiskeluhuollon palveluiden kohdentamisesta.

Käsittely:

Lukion lops- ja arviointiryhmä 29.4.2016

Kauhavan lukion opettajainkokous 12.5.2016

Kauhavan lukion opiskelijakunnan hallitus 12.5.2016

Hyväksytty Kauhavan kasvatus- ja opetuslautakunnassa 29.6.2016

Päivitetty:

Lukion opiskeluhuoltoryhmä 13.9.2017

Lukion opiskeluhuoltoryhmä 3.12.2018